Ranog i hladnog listopadnog jutra krenuli smo na ekskurziju na jug Lijepe naše.

Nakon duže vožnje stigli smo do tvrđave Klis. Dok smo se penjali do vrha tvrđave, zastali smo da vidimo predivan pogled koji nam je omogućila priroda. Velike zelene nizine oduzimale su dah. Kada smo stigli na vrh, pogled je bio očaravajuć. Prostrane nizine, zelena brda, male kuće i mnoštvo prirode. I sama tvrđava bila je prekrasna. Svojim izgledom i građom unosila je dašak prošlosti. Stajala je visoko na brdu da bi se bivši stanovnici ove tvrđave lakše obranili od protivnika.

Sljedeće odredište bio je Split. Prvo smo posjetili Dioklecijanovu palaču. Okružena starim kućama, ruševinama, kamenim građevinama osjećala sam se kao da sam u nekom starom filmu. Dok smo prolazili uskim kamenim ulicama, sunce je čvrsto stajalo na nebu. Ljudi su nam prilazili i pitali nas odakle smo. Uvijek su imali osmijeh na licu i lagano i bezbrižno hodali ulicama prekrasnog Splita. Šetali smo splitskom rivom i gledali u biserno plavo more. Na rivi je također bilo puno turista. Nakon toga svi smo krenuli prema Gradcu i smjestili se u hotel.

Sutradan smo išli na vožnju rijekom Neretvom. Sjeli smo u brodicu i krenuli. Rijeka je bila mirna. Puhao je lagani povjetarac. Vožnja je bila vesela i zabavna. Nakon toga smo išli na plantažu mandarina. Čim smo stigli, osjetio se slatki miris mandarina. Vlasnik plantaže nam je podijelio vrećice i svi smo krenuli u zabavnu pustolovinu. Prolazili smo kroz guste krošnje i pokušali pronaći najukusnije. Poslije toga smo se vratili u Gradac i šetali uz obalu bisernog mora. Sunce se skrivalo iza tmurnih oblaka i lagani povjetarac plesao je svoj ples. Valovi su se ljuljali nošeni vjetrom. Sunce je polako zalazilo iza oblaka i hladna noć se spuštala.

Zadnji dan putovanja išli smo na vožnju kanjonom rijeke Cetine, a kruživala nas je prekrasna planina Biokovo. Tijekom vožnje vidjeli smo razne životinje, koje mirno promatraju sve oko sebe. Sve je bilo tiho, samo poneki zvuk iz visokog šaša. Sve je tako prelijepo, gotovo nestvarno.

Uslijedila je duga vožnja dok nismo stigli u Rijeku, u zagrljaj svojih brižnih roditelja.

                                                                                              Marinela Ćumurdžić 8.c